Зэныбжьэгъуищ
Мэзым щIэс дыгъужь хъушэм я пашэр жьы хъуати, и пIэм иригъэувэнIауэ мурад ищIащ. Нэхъ дыгъужь лъэщу къилъытэм бгъэдыхьэри жриIащ:
— Сэ жьы сыхъуащи, дяпэкIэ дыгъужьхэр уи нэIэ щIызогъэувэ. Нэхъ лъэщу къытхэтхэр здэши, хъушэм ярикъун шхын къэвугъуей.
Пашэ ящIам дыгъужьих зыщIигъури ежьащ. Махуэ псом къэтахэщ. Жэщ хъуауэ къекIуэлIэжащ дыгъужьиблыр. Сэкъат зиIэ зыри яхэттэкъым, хъушэм ярикъун шхыни кърахьэлIат.
— Иджы къызжеIэж, мы къомыр дауэ къэфщэкIуами, — зыхуигъэзащ жьы хъуа дыгъужьым пашэу хихам.
— Псори тыншу къыдэхъулIащ,- жиIащ абы, — мэзым дыщIэтурэ къэтлъэгъуащ щакIуэ къикIыж лIипщI. Абыхэм датеуэри зэхэтфыщIащ, къащэкIуар дэ къэтщтащ, — жиIащ дыгъужьым.
— Хъарзынэщ. Пщэдеи фыщэкIуэнущ,- жиIащ нэхъыжьым.
Аргуэру гъуэгу теуващ дыгъужьиблыр. ЕтIуанэ пщэдджыжьым и псэр къихьыжащ зы дыгъужь закъуэм. Хъушэм я пашэм лъыр къыпыжырт, зэфIэтыжыфыртэкъым, и фэм икIат.
Нэхъыжьыр къэхъуам щIэупщIащ.
— Мэзым дыщIэтурэ щакIуищым даIууащ. КъащэкIуар къатетхыну дащебгъэрыкIуэм, дапэлъэщакъым. Езыхэр куэдкIэ нэхъ лъэщу къыщIэкIащ. Гъусэу здесшэжьауэ хъуар зэтраукIащ. Сэ ерагъыу си псэр къэсхьэсыжауэ аращ.
— Ар дауэ, — игъэщIэгъуащ жьы хъуа дыгъужьым, — зымахуэ фэ щакIуипщIым тыншу фатекIуащ, нобэ щыр фхухэмыгъэщIауэ ара?
— Пэжщ. Ауэ япэм дызрихьэлIахэр щакIуипщI къудейуэ арат. Нобэрейхэр зэныбжьэгъуищ хъурт.
